

|  |  |
| --- | --- |
| **ДО**  **Г-Н ГЕОРГИ СЪБЕВ**  **ЗАМЕСТНИК-МИНИСТЪР И**  **РЪКОВОДИТЕЛ НА**  **УПРАВЛЯВАЩИЯ ОРГАН НА**  **ПРОГРАМА ЗА РАЗВИТИЕ НА СЕЛСКИТЕ РАЙОНИ 2014-2020** | **ОДОБРИЛ:** |

**Д О К Л А Д**

**от Елена Иванова – директор на дирекция „Развитие на селските райони“**

|  |  |
| --- | --- |
| **ОТНОСНО:** | *Проект на заповед за изменение на Насоки за кандидатстване по процедура № BG06RDNP001-4.010 „Проектни предложения от „Напоителни системи“ ЕАД за възстановяване на съществуващи хидромелиоративни съоръжения за напояване“ по подмярка 4.3 „Подкрепа за инвестиции в инфраструктура, свързана с развитието, модернизирането или адаптирането на селското и горското стопанство“ от мярка 4 „Инвестиции в материални активи“ от Програмата за развитие на селските райони за периода 2014 – 2020 г.* |

**УВАЖАЕМИ ГОСПОДИН ЗАМЕСТНИК-МИНИСТЪР,**

Със Заповед № РД09-336/02.04.2020 г. на ръководителя на Управляващия орган на Програма за развитие на селските райони 2014-2020 е обявен прием и са утвърдени Насоки за кандидатстване по процедура № BG06RDNP001-4.010 „Проектни предложения от „Напоителни системи“ ЕАД за възстановяване на съществуващи хидромелиоративни съоръжения за напояване“ по подмярка 4.3 „Подкрепа за инвестиции в инфраструктура, свързана с развитието, модернизирането или адаптирането на селското и горското стопанство“ от мярка 4 „Инвестиции в материални активи“ от Програмата за развитие на селските райони за периода 2014 - 2020 г. Със Заповед № РД09-668/ 01.07.2021 г. е увеличен бюджетът на процедурата с 18 149 824 лв.

В периода на прием са постъпили 26 проектни предложения. След извършената оценка на проектните предложения на етап оценка на административното съответствие и допустимостта, комисията назначена със Заповед № РД09-614/04.08.2020 г. е предложила две от проектните предложения да не бъдат допуснати до техническа и финансова оценка. По процедурата за последваща обработка на етап ТФО са допуснати 24 проектни предложения. С доклад № 93-5394/28.09.2021 г. оценителната комисия представя информация за установена очевидна техническа грешка в размера на недопустимите разходи за едно от проектните предложения. В резултат на което, допустимите разходи по всички одобрени проектни предложения възлизат на 107 179 037,47 лв. Предвид максималния обявен бюджет по процедурата за предоставяне на безвъзмездна финансова помощ от 106 980 840,09 лв. и общия размер на допустимите разходи по проектните предложения, може да бъде направен извод, че е налице недостиг на средства за финансиране на всички проектни предложения.

От друга страна, на 16-то заседание на Комитета за наблюдение на Програмата за развитие на селските райони 2014-2020 г., проведено на 19.02.2021 г. е прието предложението на Управляващия орган да бъде увеличен бюджетът на подмярката с 10 млн. евро публични средства, с цел финансиране на по-голям брой проектни предложения в рамките на проведения период на прием през 2020 г. Предлаганото увеличение на бюджета на приема е в рамките на размера на предложените за прехвърляне средства по подмярката.

Изменението на Програмата за развитие на селските райони е изпратено до Европейската комисия на 11 март 2021 г., а предложеното изменение, съгласно условията на чл. 65, параграф 9 от Регламент (ЕС) №1303/2013 г. на Европейския парламент и на Съвета от 17.12.2013 г., може да се прилага от датата на подаване на искането за изменение до Комисията.

Също така, на 28.12.2020 г. в Официаления вестник на Европейската комисия е публикуван Регламент (ЕС) 2020/2220 от 23 декември 2020 г. на Европейския парламент и на Съвета от 23 декември 2020 година за определяне на някои преходни разпоредби във връзка с подпомагането от Европейския земеделски фонд за развитие на селските райони (ЕЗФРСР) и от Европейския фонд за гарантиране на земеделието (ЕФГЗ) през 2021 г. и 2022 г. и за изменение на регламенти (ЕС) № 1305/2013, (ЕС) № 1306/2013 и (ЕС) № 1307/2013 по отношение на ресурсите и на прилагането през 2021 г. и 2022 г. и Регламент (ЕС) № 1308/2013 по отношение на ресурсите и разпределението на това подпомагане за 2021 г. и 2022 г. Съгласно чл. 2, параграф 2 от Регламент (ЕС) 2020/2220, крайният срок за извършване на плащанията по Програмата за развитие на селските райони 2014-2020 г. (ПРСР 2014-2020) и оперативните програми се удължава до 31 декември 2025 г.

Съгласно чл. 26, ал. 7, т. 1 от Закона за управление на средствата от Европейските структурни и инвестиционни фондове, след откриване на процедура чрез подбор насоките за кандидатстване може да се изменят при промени в правото на Европейския съюз.

Предвид гореизложеното и факта, че комисията за оценка приключи своята работа през месец юли 2021 г., за да се осигури възможност на бенефициентите да изпълнят своите проектни предложения в рамките на 36 месеца е необходимо да бъдат изменени Условията за кандидатстване и Условията за изпълнение по процедура № BG06RDNP001-4.010, като бъде изменена крайната дата за изпълнение на одобрените проектни предложения.

Предвид гореизложеното, е подготвен проект на заповед за изменение на Заповед № РД09-336/02.04.2020 г. на заместник-министъра на земеделието, храните и горите и ръководител на Управляващия орган на Програма за развитие на селските райони ПРСР 2014 – 2020 г., с които се предлага увеличение на бюджета с 199 834,42 лева публични средства и за удължаване на срока за изпълнение на одобрените проекти.

Проектът на заповед и проект на доклад на заместник-министъра на земеделието, храните и горите, съдържащ мотивите за издаване на заповедта беше публикуван на електронната страница на Министерството на земеделието, храните и горите и в Информационната система за управление и наблюдение на средствата от Европейските структурни и инвестиционни фондове (ИСУН) за писмени възражения и предложения в съответствие с чл. 26, ал. 4 от ЗУСЕСИФ.

**УВАЖАЕМИ ГОСПОДИН СЪБЕВ,**

Във връзка с гореизложеното и на основание чл. 9, ал. 5 и чл. 26, ал. 7, т. 1 и 2 от Закона за управление на средствата от Европейски структурни и инвестиционни фондове предлагам да издадете заповед за изменение на Заповед № РД09-336/02.04.2020г. на заместник-министъра на земеделието, храните и горите и ръководител на Управляващия орган на Програма за развитие на селските райони 2014 – 2020 г., с която са утвърдени Насоки за кандидатстване по процедура чрез процедура № BG06RDNP001-4.010 „Проектни предложения от „Напоителни системи“ ЕАД за възстановяване на съществуващи хидромелиоративни съоръжения за напояване“ по подмярка 4.3 „Подкрепа за инвестиции в инфраструктура, свързана с развитието, модернизирането или адаптирането на селското и горското стопанство“ от мярка 4 „Инвестиции в материални активи“ от Програмата за развитие на селските райони за периода 2014 - 2020 г.

С уважение,

